Hulp stroom in ná sikloon tref: 'Die situasie is verskriklik' | Maroela Media
Hulp stroom in ná sikloon tref: 'Die situasie is verskriklik'
Skade wat deur sikloon Idai in Zimbabwe aangerig is. (Foto: Alpha Media Holdings/The Standard/ANA)
Die Federasie van die Rooikruis en Rooikruisverenigings (IFRC) het Maandag gesê sikloon Idai het na raming 90% van die Mosambiekse stad Beira beskadig.
Volgens die IFRC is die raming gegrond op 'n voorlopige assessering deur 'n span van sy reddingswerkers.
Die federasie sê die geraamde dodetal weens die sikloon, wat ook lewens in Malawi en Zimbabwe geëis het, is tans minstens 150. "Die situasie is verskriklik. Die omvang van die verwoesting is enorm. Dit lyk asof 90% van die gebied heeltemal verwoes is," het Jamie LeSueur gesê nadat die IFRC se assesseringspan 'n luginspeksie van die gebied gedoen het.
Die span van IFRC was van die eerstes wat Sondag in Beira aangekom het nadat die sikloon die gebied tussen Donderdag en Vrydag getref het. Aangesien Beira se lughawe gesluit was, het die span van die hoofstad Maputo af gery voordat hulle die laaste deel van die reis per helikopter afgelê het. Paaie na Beira is heeltemal deur oorstromings versper.
"Amper alles is vernietig. Kommunikasielyne is heeltemal gesny en paaie is verwoes. Sommige gemeenskappe wat hierdeur geraak word, is nie bereikbaar nie," het LeSueur gesê.
"Beira het baie erg deurgeloop, maar ons hoor die situasie buite die stad kan dalk selfs erger wees. Gister het 'n groot dam se wal gebreek en die laaste pad in die stad in afgesny."
Nadat sikloon Idai Mosambiek getref het, het dit as 'n tropiese storm wes in Zimbabwe inbeweeg en daar skade in verskeie distrikte in die oostelike gedeelte van die land aangerig. Chimanimani en Chipinge het die ergste deurgeloop.
Sikloon Idai. (Foto: SA reddingspan/ANA)
Minstens 31 sterftes is in Zimbabwe aangemeld en meer as 100 mense word steeds vermis, aldus die IFRC.
Dié hulpgroep het 340 000 Switserse frank (sowat R4,9 miljoen) uit sy rampverligtingsfonds bewillig wat gebruik sal word as aanvanklike rampverligting vir ongeveer 7 500 mense. Die IFRC is die wêreld se grootste liefdadigheidsnetwerk en bestaan uit 191 nasionale Rooikruis en Rooikruisverenigings wêreldwyd.
Intussen het die World Food Programme (WFP) ook begin om voedselhulp aan minstens 1,25 miljoen mense te gee wat deur sikloon Idai geraak is. Volgens dié agentskap van die Verenigde Nasies (VN) word die huidige raming van hulpontvangers slegs op opnames van Malawi en Mosambiek gegrond.
"Nog duisende mense in Zimbabwe is na verwagting ook deur die ramp geraak, maar assesserings daar is steeds aan die gang," het Herve Verhoosel, woordvoerder van die WFP, gesê.
In Mosambiek, Malawi en Zimbabwe is gemeenskappe wat nie met voertuie bereik kan word nie en waar landbougrond en huise verwoes is. Die WFP beplan om met vliegtuie en bote kosvoorraad aan dié gemeenskappe te lewer.
Idai Malawi Mosambiek sikloon Zimbabwe
Die wêreld in foto's – 18 Maart 2019
Vliegongeluk: Leë kiste en sakkies grond vir families van slagoffers
Hoeveel sterftes is veroorsaak deur swak beplanning/boumanskap ?
Wonder hoeveel van daardie geld ooit by die slagoffers gaan uitkom… Afrika het nou maar eenmaal n reputasie as dit by groot hoeveelhede geld kom!
Ek dink nie daar moet enige aantuigings gemaak word nie. My man en sy kollegas is vasgrkeer in die skade van die sikloon. Laat ons liewers bid en saamstaan. Geen kommunikasie nie. Dis baie erg. Kom ons bid en staan saam as ñ gemeenskap!!!
Ek dink ni daar moet nou verwyte heen en weer gegooi word nie. My man en sy kollegas is vasgekeer sonder kommukasie na hulle toe nie. Kan ons nie liewers saamstaan en bid vir hul veiligheid nie. Ons land het dit nodig om bymekaar te staan in die natuur ramo war baue mense geraak her. Hoe sal jy voel as so iets gebeur en jou man is daar jy bid!!!